Meisie weier om dié verloofring te draArgieffoto (Slegs ter illustrasie) (Foto: Mike Lukin/Pixabay) ŉ Man word op sosiale media skerp veroordeel nadat hy sy meisie se oorlede ouma se trouring gebruik het om ŉ verloofring te laat maak – sonder om eers haar toestemming te kry. Die man sê sy meisie, met wie hy al ongeveer drie jaar lank in ŉ verhouding is, is “dol oor juweliersware” so hy wou vir haar iets baie spesiaal kry voordat hy haar die jawoord vra. Sy meisie se ouma is verlede jaar skielik oorlede en sy het haar ouma se trouring geërf, omdat sy die enigste kleinkind is. “Sy en haar ouma was baie naby aan mekaar, so ek het haar ma gevra of sy dink dit sal ŉ goeie idee wees om een van die diamante in die ring te gebruik vir my meisie se verloofring,” het hy op Reddit verduidelik. “Sy het baie van die idee gehou, maar was onseker of my meisie daarvan sou hou. Sy het gesê ek moet dalk nog bietjie daaroor dink.” Hy kon egter nêrens anders enigiets kry waarvan hy hou nie. “My meisie het nie haar ouma se ring gedra nie, omdat sy bang was sy verloor dit. Sy het dit net in ŉ boksie in ŉ laai gehou. Dit was dus maklik vir my om die ring sonder haar medewete te vat. Dit was uiteindelik ŉ pragtige ring en ek het gedink sy sal dol wees oor die sentimentele waarde daarvan.” Toe die man sy meisie vra om met hom te trou, het sy dadelik “ja” gesê. Sy was baie bly, totdat sy die ring gesien het. “Sy het gesê ek het die enigste betekenisvolle ding van haar ouma geruïneer en dit gevandaliseer en sê ek moes eers gevra het. Ek het by haar ma gaan aanklop vir ondersteuning, maar sy hou vol sy het my gewaarsku my meisie sal dalk nie van die idee hou nie.” Die man wou by Reddit-gebruikers weet of dit reg was van sy meisie om die ring te verwerp en hy het hom baie kritiek op die hals gehaal. “Jy was te suinig om jou eie ring te koop en nou wil jy dit laat blyk dat jy aanstoot neem omdat sy nie van jou poging gehou het nie,” het een gebruiker gesê. “Dís hoe jy te werk moes gaan: Jy vat die ring en kry die grootte diamante. Dan sit jy die erfstuk terug. Dan laat maak jy ŉ verloofring wat daardie grootte steen gebruik asook wat ook al jy wil byvoeg. Wanneer jy dit vir haar gee, dan kon jy vir haar gesê het julle kan die ouma se diamant byvoeg as sy dit wil doen, maar jy wou vir haar ŉ ring gegee het wat net van jou af kom.” Wat dink jy?